ΚΑΝΟΝΙΣΜΟΣ (ΕΚ) αριθ. 3393/93 ΤΗΣ ΕΠΙΤΡΟΠΗΣ της 10ης Δεκεμβρίου 1993 περί θεσπίσεως παροχής ενισχύσεων για την ιδιωτική αποθεματοποίηση ορισμένων τυριών που παρασκευάζονται στα μικρά νησιά του Αιγαίου Πελάγους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2019/93 του Συμβουλίου της 19ης Ιουλίου 1993 για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους (1), και ιδίως το άρθρο 6 παράγραφος 3,

Εκτιμώντας:

ότι το άρθρο 6 παράγραφος 2 του εν λόγω κανονισμού προβλέπει την παροχή ενίσχυσης για την ιδιωτική αποθεματοποίηση τεσσάρων τύπων τυριών που παρασκευάζονται στα μικρά νησιά του Αιγαίου Πελάγους- ότι, όσον αφορά τις λεπτομέρειες εφαρμογής του μέτρου αυτού, πρέπει να ισχύσουν ουσιαστικά εκείνες που προβλέπονται για ανάλογα μέτρα- ότι, το ποσό της ενίσχυσης πρέπει να καθοριστεί λαμβάνοντας υπόψη τα ίδια κριτήρια με εκείνα που χρησιμοποιήθηκαν στα πλαίσια των εν λόγω μέτρων-

ότι το άρθρο 1 παράγραφος 1 του κανονισμού (ΕΟΚ) αριθ. 1756/93 της Επιτροπής της 30ής Ιουνίου 1993 για τον καθορισμό των γενεσιουργών αιτιών της γεωργικής ισοτιμίας που εφαρμόζονται στον τομέα του γάλακτος και των γαλακτοκομικών προϊόντων (2), όπως τροποποιήθηκε από τον κανονισμό (ΕΟΚ) αριθ. 2866/93 (3), προβλέπει τη γεωργική ισοτιμία που εφαρμόζεται στο πλαίσιο των μέτρων για την παροχή ενισχύσεων για την ιδιωτική αποθεματοποίηση στο τομέα του γάλακτος-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ενίσχυση για την ιδιωτική αποθεματοποίηση των τυριών τοπικής παρασκευής, που αναφέρεται στο άρθρο 6 παράγραφος 2 του κανονισμού (ΕΟΚ) αριθ. 2019/93 παρέχεται για μέγιστη συνολική ποσότητα 5 000 τόνων ετησίως. Οι ελληνικές αρχές ορίζουν τα κριτήρια για την κατανομή της ποσότητας αυτής μεταξύ, αφενός, των τεσσάρων τύπων τυριών και, αφετέρου, των διαφόρων τυριών. Τα κριτήρια αυτά ανακοινώνονται στην Επιτροπή.

Άρθρο 2

1. Ο αρμόδιος οργανισμός παρεμβάσεως που ορίζεται από την Ελλάδα συνάπτει σύμβαση αποθεματοποιήσεως να πληρούνται οι κατωτέρω προϋποθέσεις:

α) η παρτίδα τυριού που αποτελεί αντικείμενο συμβάσεως να αποτελείται τουλάχιστον από δύο τόνους-

β) το τυρί, την ημερομηνία ενάρξεως της αποθεματοποιήσεως που αναφέρεται στη σύμβαση, να έχει παρασκευαστεί τουλάχιστον:

- πριν από 90 ημέρες, όσον αφορά τα τυριά γραβιέρα, λαδοτύρι και κεφαλογραβιέρα,

- πριν από 60 ημέρες, όσον αφορά το τυρί φέτα-

γ) το τυρί να ανταποκρίνεται στον έλεγχο που πραγματοποιείται για την πλήρωση της προϋποθέσεως που αναφέρεται στο στοιχείο β) και να είναι πρώτης ποιότητας-

δ) ο προβαίνων στην αποθεματοποίηση αναλαμβάνει την υποχρέωση:

- να διατηρεί το τυρί, καθόλη τη διάρκεια της αποθεματοποιήσεως, σε εγκαταστάσεις των οποίων η θερμοκρασία, κατά μέγιστο όριο, δεν υπερβαίνει τους + 16 o C,

- να μη μεταβάλλει τη σύνθεση της υπό σύμβαση παρτίδας κατά τη διάρκεια της συμβάσεως χωρίς την προηγούμενη άδεια του αρμόδιου οργανισμού. Εφόσον, τηρείται ο όρος σχετικά με την ελάχιστη ποσότητα που καθορίζεται ανά παρτίδα, ο αρμόδιος οργανισμός μπορεί να επιτρέψει μεταβολή που περιορίζεται, στην περίπτωση που διαπιστώνεται ότι έχουν αλλάξει τόσο ώστε δεν είναι πλέον δυνατό να παραμένουν στο απόθεμα, σε έξοδο από το απόθεμα ή αντικατάσταση των τυριών αυτών.

Σε περίπτωση που αποσύρονται ορισμένες ποσότητες:

i) εάν οι εν λόγω ποσότητες αντικαθίστανται με την άδεια του αρμόδιου οργανισμού η σύμβαση θεωρείται ότι δεν έχει υποστεί καμία τροποποίηση-

ii) εάν οι εν λόγω ποσότητες δεν αντικαθίστανται, η σύμβαση θεωρείται ότι δεν έχει συναφθεί από την αρχή για την ποσότητα που διατηρείται μόνιμα.

Τα έξοδα ελέγχου, που συνεπάγεται, ενδεχομένως, αυτή η τροποποίηση, βαρύνουν τον προβαίνοντα στην αποθεματοποίηση,

- να τηρεί βιβλία και να ανακοινώνει κάθε εβδομάδα στον αρμόδιο οργανισμό τις εισόδους που πραγματοποιούνται κατά τη διάρκεια της παρελθούσας εβδομάδας και τις προβλεπόμενες εξόδους.

2. Η σύμβαση αποθεματοποιήσεως συνάπτεται:

α) εγγράφως και αναφέρει την ημερομηνία ενάρξεως της συμβατικής αποθεματοποιήσεως- η ημερομηνία αυτή είναι το νωρίτερο μία ημέρα μετά το τέλος των εργασιών θέσεως σε εφαρμογή της συμβάσεως της παρτίδας τυριών που αποτελούν το αντικείμενο συμβάσεως-

β) μετά τη λήξη των εργασιών θέσεως σε αποθεματοποίηση της παρτίδας τυριού, που αποτελεί αντικείμενο της συμβάσεως και το αργότερο 40 ημέρες μετά την ημερομηνία ενάρξεως της υπό σύμβαση αποθεματοποιήσεως.

Άρθρο 3

1. Δεν χορηγείται καμία ενίσχυση όταν η διάρκεια της αποθεματοποιήσεως είναι κατώτερη από 60 ημέρες.

2. Το ποσό της ενισχύσεως δεν είναι δυνατό να είναι ανώτερο από το ποσό που αντιστοιχεί σε διάρκεια συμβατικής αποθεματοποιήσεως 150 ημερών.

Κατά παρέκκλιση από το άρθρο 2 παράγραφος 1 στοιχείο δ) δεύτερη περίπτωση, μετά τη λήξη της περιόδου των 60 ημερών που αναφέρεται στην παράγραφο 1, ο αποθεματοποιός μπορεί να αποσύρει την αποθεματοποίηση ολόκληρη ή μέρος παρτίδας που αποτελεί αντικείμενο συμβάσεως.

Η ημερομηνία ενάρξεως των ενεργειών εξόδου από την αποθεματοποίηση των τυριών που αποτελούν αντικείμενο της συμβάσεως δεν περιλαμβάνεται στην περίοδο της συμβατικής αποθεματοποιήσεως.

Άρθρο 4

Το ποσό της ενισχύσεως πραγματοποιείται εντός μέγιστης προθεσμίας 90 ημερών που υπολογίζεται από την τελευταία ημέρα συμβατικής αποθεματοποιήσεως.

Άρθρο 5

1. Η Ελλάδα μεριμνά ώστε να τηρούνται οι όροι που δίνουν δικαίωμα στην πληρωμή της ενισχύσεως.

2. Ο συμβαλλόμενος διατηρεί στη διάθεση των εθνικών αρχών που είναι επιφορτισμένος με τον έλεγχο του μέτρου, κάθε έγγραφο που επιτρέπει ιδίως να εξασφαλισθεί, όσον αφορά τα προϊόντα που τίθενται υπό ιδιωτική αποθεματοποίηση, τα ακόλουθα στοιχεία:

α) την κυριότητα τη στιγμή της αποθεματοποιήσεως-

β) την καταγωγή και την ημερομηνία παρασκευής των τυριών-

γ) την ημερομηνία αποθεματοποιήσεως-

δ) την παρουσία στην αποθήκη-

ε) την ημερομηνία αφαιρέσεως από το απόθεμα.

3. Ο συμβαλλόμενος ή, ενδεχομένως, στη θέση του ο κάτοχος της αποθήκης διατηρεί λογιστική αποθήκης διαθέσιμη στην αποθήκη που περιλαμβάνει:

α) την εξακρίβωση, ανά αριθμό συμβάσεως, των προϊόντων που τίθενται υπό αποθεματοποίηση-

β) τις ημερομηνίες αποθεματοποιήσεως και αφαιρέσεως από το απόθεμα-

γ) τον αριθμό των τυριών και το βάρος τους, αναφερόμενα ανά παρτίδα-

δ) τη θέση των προϊόντων στην αποθήκη.

4. Τα αποθηκευόμενα προϊόντα πρέπει να εξακριβώνονται εύκολα και να μπορούν να διαχωρισθούν ανά σύμβαση. Τίθεται ειδική σήμανση επί των τυριών που αποτελούν αντικείμενο συμβάσεως.

5. Ο αρμόδιος οργανισμός πραγματοποιεί ελέγχους κατά την αποθεματοποίηση για να εγγυηθεί, ιδίως, ότι τα αποθηκευμένα προϊόντα είναι επιλέξιμα για την ενίσχυση και να προβλέψει οποιαδήποτε δυνατότητα αντικαταστάσεως των προϊόντων κατά τη διάρκεια της συμβατικής αποθεματοποιήσεως, με την επιφύλαξη της εφαρμογής του άρθρου 2 παράγραφος 1 στοιχείο δ).

6. Ο αρμόδιος οργανισμός προβαίνει:

α) σε αιφνίδιο έλεγχο της παρουσίας των προϊόντων στην αποθήκη. Το λαμβανόμενο δείγμα πρέπει να είναι αντιπροσωπευτικό και να αντιστοιχεί κατ' ελάχιστο στο 10 % της συνολικής συμβατικής ποσότητας για το μέτρο της ενισχύσεως στην ιδιωτική αποθεματοποίηση. Ο έλεγχος αυτός περιλαμβάνει, επιπλέον, την εξέταση της λογιστικής που αναφέρεται στην παράγραφο 3, τη φυσική εξακρίβωση του βάρους και της φύσεως των προϊόντων και την εξακρίβωσή τους. Οι φυσικές εξακριβώσεις πρέπει να αφορούν τουλάχιστον το 5 % της ποσότητας που υπόκειται σε αιφνίδιο έλεγχο-

β) σε έλεγχο της παρουσίας των προϊόντων κατά το τέλος της περιόδου της συμβατικής αποθεματοποιήσεως.

7. Οι έλεγχοι που πραγματοποιούνται βάσει των παραγράφων 5 και 6 πρέπει να αποτελούν αντικείμενο εκθέσεως που προσδιορίζει:

- την ημερομηνία ελέγχου,

- τη διάρκειά του,

- τις πραγματοποιηθείσες εργασίες.

Η έκθεση ελέγχου πρέπει να υπογράφεται από τον υπεύθυνο υπάλληλο και να προσυπογράφεται από το συμβαλλόμενο ή, ενδεχομένως, από τον κάτοχο της αποθήκης.

8. Σε περίπτωση ανωμαλιών που αφορούν 5 % ή περισσότερο των ποσοτήτων των προϊόντων που υπόκεινται σε έλεγχο, ο έλεγχος επεκτείνεται σε ευρύτερο δείγμα που θα καθορισθεί από τον αρμόδιο οργανισμό.

Η Ελλάδα ανακοινώνει τις περιπτώσεις αυτές στην Επιτροπή εντός προθεσμίας τεσσάρων εβδομάδων.

9. Το εν λόγω κράτος μέλος μπορεί να προβλέψει ότι οι δαπάνες ελέγχου επιβαρύνουν, ολικώς ή μερικώς, το συμβαλλόμενο.

Άρθρο 6

Η Ελλάδα γνωστοποιεί στην Επιτροπή, το αργότερο τη δέκατη ημέρα κάθε μήνα, για τον προηγούμενο μήνα, τις ποσότητες τυριών που αποτέλεσαν το αντικείμενο συμβάσεων αποθεματοποιήσεως, που κατανέμονται ανάλογα με τις κατηγορίες τυριών που αναφέρονται στο άρθρο 2 παράγραφος 1 στοιχείο β).

Άρθρο 7

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Δεκεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 184 της 27. 7. 1993, σ. 1.

(2) ΕΕ αριθ. L 161 της 2. 7. 1993, σ. 48.

(3) ΕΕ αριθ. L 262 της 21. 10. 1993, σ. 24.